CELEX: 52016DP0364
Language: el
Date: 2016-10-04 00:00:00
Title: Απόφαση του Ευρωπαϊκού Κοινοβουλίου της 4ης Οκτωβρίου 2016 σχετικά με την αίτηση για την άρση της ασυλίας του Γιώργου Γραμματικάκη (2016/2084(IMM))

19.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 215/241
            
         P8_TA(2016)0364
   Αίτηση άρσης ασυλίας του Γιώργου Γραμματικάκη
   Απόφαση του Ευρωπαϊκού Κοινοβουλίου της 4ης Οκτωβρίου 2016 σχετικά με την αίτηση για την άρση της ασυλίας του Γιώργου Γραμματικάκη (2016/2084(IMM))
   (2018/C 215/35)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση για την άρση της ασυλίας του Γιώργου Γραμματικάκη, που διαβίβασε ο Αντιεισαγγελέας του Αρείου Πάγου, στις 1 Απριλίου 2016 σε συνάρτηση με εκκρεμούσα ποινική διαδικασία ενώπιον του Εισαγγελέα Ρεθύμνου για την κατηγορία της απιστίας περί την υπηρεσία, κατά συναυτουργία, στο Ρέθυμνο Κρήτης, κατά το χρονικό διάστημα 2000-2002 (αριθ. αναφοράς: ABM:AB05/1956), και η οποία ανακοινώθηκε στην ολομέλεια στις 27 Απριλίου 2016,
            
         
               —
            
            
               έχοντας υπόψη ότι ο Γιώργος Γραμματικάκης παραιτήθηκε του δικαιώματος ακρόασης, σύμφωνα με το άρθρο 9 παράγραφος 5 του Κανονισμού,
            
         
               —
            
            
               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
            
         
               —
            
            
               έχοντας υπόψη το άρθρο 62 του Συντάγματος της Ελλάδας, το άρθρο 54 του ελληνικού Κώδικα Πολιτικής Δικονομίας και το άρθρο 83 του Κανονισμού της Βουλής των Ελλήνων,
            
         
               —
            
            
               έχοντας υπόψη τη διαταγή αριθ. 5181/18.11.2015 του Εισαγγελέα Εφετών Κρήτης,
            
         
               —
            
            
               έχοντας υπόψη την έκθεση της 7ης Απριλίου 2015 σχετικά με την εμφάνιση του Γιώργου Γραμματικάκη, βουλευτή του Ευρωπαϊκού Κοινοβουλίου, που συμπληρώνεται από το αίτημα υπεράσπισής του και δικαιολογητικά έγγραφα,
            
         
               —
            
            
               έχοντας υπόψη το βούλευμα αριθ. 104/2015 του Συμβουλίου Εφετών Κρήτης,
            
         
               —
            
            
               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A8-0279/2016),
            
         
               A.
            
            
               λαμβάνοντας υπόψη ότι ο αντεισαγγελέας του Αρείου Πάγου ζήτησε την άρση της ασυλίας του Γιώργου Γραμματικάκη, βουλευτή του Ευρωπαϊκού Κοινοβουλίου, σε συνάρτηση με τη δίωξη για εικαζόμενη αξιόποινη πράξη·
            
         
               B.
            
            
               λαμβάνοντας υπόψη ότι, δυνάμει του άρθρου 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
            
         
               Γ.
            
            
               λαμβάνοντας υπόψη ότι, σύμφωνα με το άρθρο 62 του Συντάγματος της Ελλάδας όσο διαρκεί η βουλευτική περίοδος, ο βουλευτής δεν διώκεται, ούτε συλλαμβάνεται, ούτε φυλακίζεται, ούτε με άλλο τρόπο περιορίζεται χωρίς άδεια του Σώματος·
            
         
               Δ.
            
            
               λαμβάνοντας υπόψη ότι οι ελληνικές αρχές προτίθενται να ασκήσουν δίωξη στον Γιώργο Γραμματικάκη, από κοινού με άλλους, καθώς δεν συμμορφώθηκε με ορισμένες νομικές υποχρεώσεις·
            
         
               E.
            
            
               λαμβάνοντας υπόψη ότι η σκοπούμενη δίωξη αφορά συζήτηση που πραγματοποιήθηκε στις 8 Μαρτίου 1996 σχετικά με το ενδεχόμενο σύναψης νέου ιδιωτικού συμβολαίου συλλογικής ασφάλισης, επιπλέον του υποχρεωτικού ασφαλιστηρίου συμβολαίου, για όλους τους εργαζομένους στο Πανεπιστήμιο της Κρήτης, καθώς και την εικαζόμενη παράτυπη καταβολή αμοιβών σε διαδοχικές δόσεις, κατά το χρονικό διάστημα 2000-2002·
            
         
               ΣΤ.
            
            
               λαμβάνοντας υπόψη ότι προηγούμενη δικαστική διαδικασία για την ίδια υπόθεση, που αφορούσε το χρονικό διάστημα από το έτος 2000 και μετά, περατώθηκε με απαλλαγή όλων των κατηγορουμένων·
            
         
               Ζ.
            
            
               λαμβάνοντας υπόψη ότι η σκοπούμενη δίωξη είναι προφανές ότι ουδόλως σχετίζεται με την ιδιότητα του Γιώργου Γραμματικάκη ως βουλευτή του Ευρωπαϊκού Κοινοβουλίου, αλλά με το προηγούμενο αξίωμά του ως πρύτανη του Πανεπιστημίου Κρήτης·
            
         
               H.
            
            
               λαμβάνοντας υπόψη ότι η σκοπούμενη δίωξη δεν αφορά γνώμη εκφρασθείσα ή ψήφο δοθείσα από τον βουλευτή κατά την άσκηση των καθηκόντων του ως βουλευτή του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
            
         
               Θ.
            
            
               λαμβάνοντας υπόψη ότι η σκοπούμενη δίωξη επεκτάθηκε ώστε να καλύψει το χρονικό διάστημα από το 1996 έως το 2000 και περιλαμβάνει την τελευταία συνεδρίαση της Συγκλήτου του Πανεπιστημίου Κρήτης με τον Γιώργο Γραμματικάκη ως πρύτανη, κατά την οποία συζητήθηκε το ζήτημα, αλλά δεν ελήφθη απόφαση· λαμβάνοντας υπόψη ότι δεν υφίστανται ενδείξεις ότι η επίμαχη δίωξη ασκείται με σκοπό να παρακωλυθεί η πολιτική δραστηριότητα του εν λόγω βουλευτή·
            
         
               Ι.
            
            
               λαμβάνοντας υπόψη ότι η σκοπούμενη δίωξη έχει παύσει οριστικά για πολλούς συγκατηγορουμένους που διετέλεσαν μέλη της συγκλήτου του Πανεπιστημίου της Κρήτης και της ΕΛΚΕ, λόγω του ότι έχει παρέλθει η προθεσμία παραγραφής των 15 ετών για τα εικαζόμενα ποινικά αδικήματα, ενώ άλλοι αθωώθηκαν οριστικά με απόφαση του δικαστηρίου τον Μάιο 2016·
            
         
               ΙΑ.
            
            
               εκφράζοντας την έκπληξή του για το γεγονός ότι η άρση ασυλίας ζητείται σήμερα, 20 χρόνια μετά τα συμβάντα, καθώς και ότι το ελληνικό σύστημα απονομής δικαιοσύνης δεν κατάφερε να ασκήσει δίωξη κατά του Γιώργου Γραμματικάκη νωρίτερα και σκοπεύει να το πράξει τώρα, που ο Γιώργος Γραμματικάκης είναι μέλος του Ευρωπαϊκού Κοινοβουλίου·
            
         
               ΙΒ.
            
            
               λαμβάνοντας υπόψη ότι ένα σύστημα απονομής δικαιοσύνης τόσο αργό δεν μπορεί ποτέ να είναι πραγματικά δίκαιο, καθώς οι εμπλεκόμενοι δεν είναι πλέον οι ίδιοι άνθρωποι που ήταν πριν 20 χρόνια· λαμβάνοντας υπόψη ότι αν θέλουμε πράγματι να γίνεται λόγος περί δικαιοσύνης, είναι θεμελιώδους σημασίας η έγκαιρη απονομή της·
            
         
            
               1.
            
            
               αποφασίζει να άρει την ασυλία του Γιώργου Γραμματικάκη, όπως ζήτησε ο ίδιος, προκειμένου να θέσει τέρμα σε αυτή τη μακρά δικαστική διαδικασία·
            
         
            
               2.
            
            
               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις ελληνικές αρχές και στον Γιώργο Γραμματικάκη.
            
         
      (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI: EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.